Proiectul "Întâlnirile Teatrul azi la Masca" iniţiat de revista Teatrul azi, în parteneriat cu Teatrul Masca din Bucureşti şi cu susţinerea UNITER, continuă seria de discuții profesionale cu a doua masă rotundă dedicată, de această dată, dramaturgiei românești.
Dialogul va avea loc joi, 21 martie și va fi moderat de criticul de teatru Cristina Rusiecki profilând tema Dramatic sau postdramatic? Conflict sau monolog? Personaje sau instanțe?
Despre tehnici de scriere dramatică, despre mutațiile de structură și fond prin care a trecut textul de teatru în ultimele trei decenii în peisajul teatral românesc, despre tranziția de la artistul de scenă la artistul-dramaturg sunt invitați să dialogheze:
- Catinca Drăgănescu, regizoare de teatru și dramaturgă
- Maria Manolescu, prozatoare şi dramaturgă
- Cosmin Teodor Pană, actor de teatru și film și dramaturg
- Alexandru Popa, scenarist și dramaturg
- Peca Ștefan, dramaturg
- Elise Wilk, dramaturgă și traducătoare
Întâlnirile Teatrul azi la Masca reprezintă un proiect care încearcă să încurajeze dialogul profesional în lumea artelor spectacolului, dar şi să creeze un spaţiu al întâlnirilor şi al unei solidărizări benefice. Preocupările profesionale împărtăşite de oameni care activează în acest domeniu creativ sunt puse în discuţie tocmai pentru a aduce la lumină experienţe ce merită să fie auzite, opinii divergente, informaţii la zi, aspecte care conturează şi îmbogăţesc un peisaj artistic dinamic şi divers. Pornind de la tema fiecărei întâlniri, Teatrul Masca adresează artiștilor și/sau producătorilor independenți din diverse arii de activitate o invitație la colaborare. De asemenea, fiecare sesiune de dialog reprezintă o premisă pentru accente, rubrică permanentă a revistei Teatrul azi, al cărei conţinut va fi curatoriat de moderatorul fiecărei discuţii.
*Revista Teatrul azi este editată de UNITER prin FUNDAȚIA CULTURALĂ "CAMIL PETRESCU".
Finanțator: Ministerul Culturii.